Javaslat A TANÁCS HATÁROZATA az Európai Uniónak az AKCS–EU Miniszterek Tanácsán belül az AKCS–EU partnerségi megállapodást érintő, a 2014–2020 közötti időtartamra szóló többéves pénzügyi keretre vonatkozóan elfogadandó álláspontjáról /* COM/2011/0836 végleges - 2011/0396 (NLE) */





INDOKOLÁS Az egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között 2000. június 23-án Cotonouban aláírt partnerségi megállapodás [1] biztosítja minden ötéves időtartamra a pénzügyi jegyzőkönyvek elfogadását. A 2008–2013 közötti időtartamra szóló többéves pénzügyi keret alkotja a fent említett megállapodás Ib. mellékletét. A 2013 utáni többéves pénzügyi keretre vonatkozóan az Európai Bizottság az „Európa 2020 stratégia költségvetése” című közleményében[2] előterjesztette a 11. Európai Fejlesztési Alap keretén belül az afrikai, karibi és csendes-óceáni országokkal (AKCS-országok), valamint a tengerentúli országokkal és területekkel (TOT-ok) való együttműködésre javasolt teljes összeget (30 318,7 millió EUR 2011-es árakon, azaz 34 275,6 millió EUR folyó áron). A Bizottság által benyújtott közlemény bemutatja azokat a legfőbb elemeket, amelyek szerepelhetnek a 11. Európai Fejlesztési Alapra vonatkozó belső megállapodásban a 2014. január 1. és 2020. december 31. közötti időszakban[3]. A Cotonoui Megállapodás I. mellékletét ennek megfelelően ki kell egészíteni egy további jegyzőkönyvvel a 2014–2020 közötti időtartamra szóló többéves pénzügyi keret tekintetében. A Bizottság ezért egy új 1c. melléklet (a 2014–2020 közötti időtartamra szóló többéves pénzügyi keret) beillesztését javasolja a Cotonoui Megállapodásba. A 2014–2020 közötti időtartamra javasolt többéves pénzügyi keret struktúrája és a különböző EFA-eszközök részaránya lényegében megfelel a 10. EFA keretében alkalmazottaknak, a beruházási keret kivételével, amelyet a 9. és 10. EFA beruházási kereteiből származó visszaáramlásokból fognak finanszírozni. Az Európai Bizottság feltételezése szerint az Európai Unió és tagállamai megállapodásra fognak jutni a finanszírozási mechanizmus létrehozásáról (11. Európai Fejlesztési Alap), annak pontos időtartamáról (2014–2020), valamint a mechanizmus részére juttatandó támogatások összegéről az AKCS–EU partnerség megvalósítása érdekében, és a tagállamok kormányainak képviselői létrehozzák a 11. Európai Fejlesztési Alapra vonatkozó belső megállapodást. 2011/0396 (NLE) Javaslat A TANÁCS HATÁROZATA az Európai Uniónak az AKCS–EU Miniszterek Tanácsán belül az AKCS–EU partnerségi megállapodást érintő, a 2014–2020 közötti időtartamra szóló többéves pénzügyi keretre vonatkozóan elfogadandó álláspontjáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 209. cikke (2) bekezdésére, összefüggésben 218. cikkének (9) bekezdésével, tekintettel az Európai Bizottság javaslatára, mivel: (1) Az egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között létrejött, 2000. június 23-án Cotonouban aláírt[4] és 2005. június 25-én Luxembourgban[5], valamint 2010. június 22-én Ouagadougouban módosított[6] partnerségi megállapodás (a továbbiakban: AKCS–EU megállapodás) biztosítja minden ötéves időtartamra a pénzügyi jegyzőkönyvek elfogadását. (2) Az Európai Unió és tagállamai, az AKCS-államokkal közösen teljesítményértékelést végeztek az AKCS–EU partnerségi megállapodás Ib. mellékletének 7. bekezdésével összhangban, amelynek során többek között a kötelezettségvállalások és kifizetések megvalósulásának mértékét vizsgálták. (3) […]-án/én, az Európai Unió és tagállamai az AKCS–EU partnerségi megállapodás végrehajtása érdekében megállapodtak a finanszírozási mechanizmus létrehozásáról (11. Európai Fejlesztési Alap), annak pontos időtartamáról (2014–2020), valamint a mechanizmus számára juttatandó finanszírozás összegéről. (4) A tagállamok kormányainak képviselői jóváhagyták a 11. Európai Fejlesztési Alapra vonatkozó belső megállapodást, ELFOGADTA EZT A HATÁROZATOT: 1. cikk A 2014–2020 közötti időtartamra vonatkozó többéves pénzügyi keretről szóló jegyzőkönyv tekintetében az Európai Unió által az AKCS–EU Miniszterek Tanácsában képviselendő álláspont az AKCS–EU Miniszterek Tanácsának mellékelt határozattervezetén alapul. 2. cikk Elfogadását követően az AKCS–EU Miniszterek Tanácsának határozatát az Európai Unió Hivatalos Lapjában ki kell hirdetni. Kelt Brüsszelben, [...]-án/-én. a Tanács részéről az elnök MELLÉKLET Tervezet Az AKCS–EU Miniszterek Tanácsának határozata a 2014–2020 közötti időtartamra szóló többéves pénzügyi keretre vonatkozó jegyzőkönyv elfogadásáról az egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között létrejött partnerségi megállapodás keretében AZ AKCS–EU MINISZTEREK TANÁCSA, tekintettel az egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között 2000. június 23-án Cotonouban aláírt[7], és 2005. június 25-én Luxembourgban[8], valamint 2010. június 22-én Ouagadougouban módosított[9] partnerségi megállapodásra (a továbbiakban: AKCS–EU partnerségi megállapodás) és különösen annak 95. cikke (2) bekezdésére és 100. cikkére, mivel: (1) Az Európai Unió és tagállamai, az AKCS–EU partnerségi megállapodás Ib. mellékletének 7. bekezdésével összhangban az AKCS-államokkal közösen teljesítményértékelést végeztek, vizsgálva többek között a kötelezettségvállalások és kifizetések megvalósulásának mértékét. (2) Az Európai Unió és tagállamai az AKCS–EU partnerségi megállapodás végrehajtása érdekében megállapodtak a finanszírozási mechanizmus létrehozásáról (11. Európai Fejlesztési Alap), annak pontos időtartamáról (2014–2020), valamint a mechanizmus számára juttatandó finanszírozási összegről. (3) A 2014–2020 közötti időtartamra szóló többéves pénzügyi keret létrehozásáról szóló jegyzőkönyvet bele kell illeszteni a megállapodás Ic. mellékletébe, A KÖVETKEZŐKÉPPEN HATÁROZOTT: 1. cikk Ezen határozat mellékletét az egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között létrejött, 2000. június 23-án Cotonouban aláírt, és 2005. június 25-én Luxemburgban, majd 2010. június 22-én Ouagadougouban felülvizsgált partnerségi megállapodás új Ic. mellékleteként hagyták jóvá. 2. cikk Ez a határozat az elfogadásának napján lép hatályba. Kelt […], […]-án/-én. az AKCS–EU Miniszterek Tanácsa részéről az elnök MELLÉKLET Az AKCS–EU partnerségi megállapodás az alábbi melléklettel egészül ki: „Ic. MELLÉKLET A 2014–2020 időtartamra szóló többéves pénzügyi keret (1) Az e megállapodásban meghatározott célokra a 2014. január 1-jétől kezdődő időszakra a többéves pénzügyi keretben az AKCS-államoknak nyújtott pénzügyi támogatás teljes összege 34 718,4 millió EUR, a 2. és 3. pontban meghatározott módon. (2) A 11. Európai Fejlesztési Alap (EFA) keretében biztosított 32 218,4 millió EUR-t a többéves pénzügyi keret hatálybalépésekor rendelkezésre kell bocsátani. Az összeg az együttműködési eszközök között a következő módon kerül felosztásra: a) 27 658,2 millió EUR a nemzeti és regionális indikatív programok finanszírozására. Ez az összeg a következők finanszírozására szolgál: – az egyes AKCS-államok nemzeti indikatív programjai, – az AKCS-államok regionális és régiók közötti együttműködését és integrációját támogató regionális indikatív programok; b) 3 960,2 millió EUR az AKCS-államok közötti és a régiók közötti, számos vagy valamennyi AKCS-állam részvételével megvalósuló együttműködés finanszírozására. Ez a keret strukturális támogatást tartalmaz a CDE és a CTA, valamint a Közös Parlamenti Közgyűlés számára. Ez fedezi továbbá „a közös intézmények működési költségeiről szóló” 1. jegyzőkönyv 1. és 2. pontjában említett AKCS-titkárság működési költségeinek támogatását. c) 600 millió EUR a beruházási keret finanszírozására a megállapodás „A finanszírozás feltételei” című II. mellékletében meghatározott feltételek szerint, támogatás formájában, az említett melléklet 1., 2. és 4. cikkében előírt kamattámogatások és a projekttel kapcsolatos technikai segítségnyújtás finanszírozására a 11. EFA időtartama folyamán. (3) A beruházási keretből finanszírozott műveleteket – beleértve a vonatkozó kamattámogatásokat – az Európai Beruházási Bank (EBB) irányítja. A 11. EFA kiegészítéseként az EBB saját forrásokból biztosított hitelek formájában legfeljebb 2 500 millió EUR-t tesz elérhetővé, amelyről félidőben felülvizsgálati záradékot kell készíteni. E forrásokat az e megállapodás II. mellékletében megállapított célokra ítélik meg, az EBB alapokmányaiban meghatározott feltételekkel és a beruházások finanszírozási feltételeinek az említett mellékletben foglalt, vonatkozó rendelkezéseivel összhangban. E többéves pénzügyi keret szerinti minden egyéb pénzügyi forrást a Bizottság kezel. (4) A 2013. december 31-e után vagy – amennyiben az későbbre esik – e többéves pénzügyi keret hatálybalépésének időpontja után, ha az Európai Unió Tanácsa egyhangúlag másként nem dönt, a 10. EFA-ból vagy az azt megelőző EFA-kból fennmaradó egyenlegek, valamint az ezen alapok keretén belüli projektektől visszavont összegek nem köthetők le, kivéve azokat a fennmaradó egyenlegeket és visszavont összegeket, amelyek a 9. EFA előtti EFA-k keretén belül a mezőgazdasági nyersanyagokból származó exportbevételek stabilizációját biztosító rendszerből (STABEX) származnak, valamint a beruházási keret finanszírozására szánt összegek fel nem használt egyenlegét és visszatérítéseit a kapcsolódó kamattámogatások kivételével. (5) E többéves pénzügyi keret teljes összege a 2014. január 1-je és a 2020. december 31-e közötti időtartamra vonatkozik. A 11. EFA pénzeszközei, illetve a beruházási keret esetében a visszaáramlásból származó összegek 2020. december 31-ét követően nem köthetők le, kivéve, ha az Európai Unió Tanácsa a Bizottság javaslatára egyhangúlag másképp dönt. A 9. és 10. EFA keretében a tagállamok által jegyzett, a beruházási keretek finanszírozására szolgáló összegek azonban 2020. december 31-ét követően is kifizethetőek. (6) Az AKCS–EU Miniszterek Tanácsának nevében eljáró Nagykövetek Bizottsága megfelelő intézkedéseket hozhat – a többéves pénzügyi keret teljes összegének határain belül – a 2. pontban előírt valamely allokációhoz kapcsolódó programozási igények teljesítése céljából, beleértve az allokációk közötti forrás-újrafelosztást. (7) A felek határozhatnak úgy, hogy teljesítményértékelést végeznek, amelynek során megvizsgálják a kötelezettségvállalások és kifizetések teljesítésének mértékét, valamint a biztosított támogatás eredményeit és hatását. Az értékelést a Bizottság által elkészített javaslat alapján kell elvégezni. (8) Bármely uniós tagállam önkéntes hozzájárulást nyújthat a Bizottság vagy az EBB számára az AKCS–EU partnerségi megállapodás célkitűzéseinek támogatására. A tagállamok is társfinanszírozhatnak közösen is támogathatnak projekteket vagy programokat, például a Bizottság vagy az EBB által igazgatott egyedi kezdeményezések keretein belül. Az ilyen nemzeti szintű kezdeményezések tekintetében az AKCS-országok részvételét felelősségvállalását biztosítani kell.” [1] HL L 317., 2000.12.15., 3. o. A 2005. június 25-én Luxembourgban (HL L 287., 2005.10.28., 4. o.) és 2010. június 22-én Ouagadougouban aláírt megállapodással módosított megállapodás (HL L 287., 2010.11.4, 3. o.). [2] COM(2011) 500. [3] COM(2011) 837. [4] HL L 317., 2000.12.15., 3. o. A megállapodást helyesbítette: HL L 385., 2004.12.29., 88. o. [5] HL L 209., 2005.8.11., 27. o. [6] HL L 287., 2010.11.4., 3. o. [7] HL L 317., 2000.12.15., 3. o. A megállapodást helyesbítette: HL L 385., 2004.12.29., 88. o. [8] HL L 209., 2005.8.11., 27. o. [9] HL L 287., 2010.11.4., 3. o.